દર વર્ષે રશિયાના ઉરલ માઉન્ટેનમાં એક સ-રસ સાંસ્કૃતિક કાર્યક્રમ યોજાય છે, જેમાં સ્થાનિક રહેવાસી પર્યટકો સમક્ષ વર્ષો પુરાણાં રીત-રિવાજ, ગીત-સંગીત-નૃત્ય રજૂ કરે છે. હાલ રશિયામાં ફૂટબોલ વર્લ્ડ કપ ક્લાઈમેક્સ તરફ ગતિ કરી રહ્યો છે. એમાં ભાગ લેનારી 32 ટીમમાંથી કોણ સૌથી બળૂકી છે. એ આવતા અઠવાડિયે એટલે કે 15 જુલાઈએ નક્કી થશે, પણ મારે અહીં જરા જુદી વાત કરવાની છે. વાત એમ છે કે વર્લ્ડ કપ શરૂ થવાનો હતો એ પહેલાં મને યાદ આવ્યું કે અમારી રશિયન ફ્રેન્ડ આનાનું એક ઈન્વિટેશન ઘણા સમયથી પેન્ડિંગ હતું. આનાના કહેવા મુજબ અહીંના ઉરલ પહાડોમાં 2018ના મે મહિનાના છેલ્લા સપ્તાહમાં એક સરસ સાંસ્કૃતિક કાર્યક્રમ યોજાયો છે. મેં વધુ માહિતી મગાવી તો એનો જવાબ હતોઃ અહીંની કેટલીક જાતિ એમનાં વર્ષો પુરાણાં રિવાજ, પોશાક, નૃત્ય-ગીત-સંગીતને હજુય વળગી રહી છે. એ જાતિનાં સ્ત્રી-પુરુષો જાણે એ કાળમાં જ જીવે છે.